Document ID: 32014D0773

DEĊIŻJONI TA' IMPLIMENTAZZJONI TAL-KUMMISSJONI
tat-30 ta' Ottubru 2014
li tagħti derogi għall-implimentazzjoni tar-Regolament (KE) Nru 452/2008 tal-Parlament Ewropew u tal-Kunsill dwar il-produzzjoni u l-iżvilupp tal-istatistika dwar l-edukazzjoni u t-tagħlim tul il-ħajja fir-rigward tal-Belġju, l-Irlanda, Franza, Malta, u l-Finlandja
(notifikata bid-dokument C(2014) 7865)
(It-testi bl-Olandiz, bl-Ingliż, bil-Finlandiż, bil-Franċiż, bil-Malti u bl-Isvediż biss huma awtentiċi)
(2014/773/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 452/2008 tal-Parlament Ewropew u tal-Kunsill tat-23 ta' April 2008 dwar il-produzzjoni u l-iżvilupp tal-istatistika dwar l-edukazzjoni u t-tagħlim tul il-ħajja (1), u partikolarment l-Artikolu 6(3) tiegħu,
Wara li kkunsidrat it-talbiet mir-Renju tal-Belġju, l-Irlanda, ir-Repubblika Franċiża, ir-Repubblika ta' Malta u r-Repubblika tal-Finlandja,
Billi:
(1)
Ir-Regolament (KE) Nru 452/2008 jistabbilixxi qafas komuni għall-produzzjoni sistematika tal-istatistika Ewropea dwar l-edukazzjoni u t-tagħlim tul il-ħajja. Dan japplika għall-produzzjoni ta' statistika dwar il-parteċipazzjoni ta' adulti fit-tagħlim tul il-ħajja.
(2)
L-Artikolu 6(3) tar-Regolament (KE) Nru 452/2008 jipprevedi li, jekk meħtieġ, jistgħu jiġu adottati derogi limitati għall-Istati Membri, sakemm ikunu msejsa fuq raġunijiet oġġettivi.
(3)
Ir-Renju tal-Belġju, l-Irlanda, ir-Repubblika Franċiża, ir-Repubblika ta' Malta u r-Repubblika tal-Finlandja ressqu talbiet għal derogi minħabba l-ħtieġa għal adattamenti importanti fis-sistemi statistiċi nazzjonali tagħhom sabiex jikkonformaw b'mod sħiħ mar-Regolament (KE) Nru 452/2008.
(4)
Għalhekk dawn id-derogi għandhom jingħataw lill dawk l-Istati Membri.
(5)
Il-miżuri stabbiliti f'din id-Deċiżjoni huma skont l-opinjoni tal-Kumitat tas-Sistema Statistika Ewropea,
ADOTTAT DIN ID-DEĊIŻJONI:
Artikolu 1
Fl-Irlanda, il-ġbir tad-dejta għall-ewwel stħarriġ dwar il-parteċipazzjoni jew le tal-adulti fit-tagħlim tul il-ħajja (minn hawn 'il quddiem “it-Tieni Stħarriġ dwar l-Edukazzjoni tal-Adulti”) għandu jsir bejn l-1 ta' Jannar u l-31 ta' Diċembru 2017. Il-perjodu ta' referenza li għalih se tinġabar id-dejta dwar il-parteċipazzjoni fl-attivitajiet ta' tagħlim tul il-ħajja għandu jkun it-12-il xahar qabel l-intervista.
Fi Franza u fil-Finlandja, il-ġbir tad-dejta għat-Tieni Stħarriġ dwar l-Edukazzjoni tal-Adulti għandu jsir bejn l-1 ta' Jannar u t-30 ta' Ġunju 2017. Il-perjodu ta' referenza li għalih se tinġabar id-dejta dwar il-parteċipazzjoni fl-attivitajiet ta' tagħlim tul il-ħajja għandu jkun it-12-il xahar qabel l-intervista.
Il-Belġju u Malta għandhom jittrażmettu fajls tal-mikrodejta nodfa fir-rigward tat-Tieni Stħarriġ dwar l-Edukazzjoni tal-Adulti lill-Kummissjoni (Eurostat) fi żmien disa' xhur wara tmiem il-perjodu nazzjonali tal-ġbir tad-dejta.
Artikolu 2
Din id-Deċiżjoni hija indirizzata lir-Renju tal-Belġju, lill-Irlanda, lir-Repubblika Franċiża, lir-Repubblika ta' Malta u lir-Repubblika tal-Finlandja.
Magħmul fi Brussell, it-30 ta' Ottubru 2014.

Labels: 12
9
19
15